પચીસમી જૂને 43 વર્ષ અગાઉની – 1975ની રાજકીય સ્થિતિ ઇમર્જન્સીની યાદ તાજી થાય છે. તત્કાલીન વડાં પ્રધાન ઇન્દિરા ગાંધીએ ઇમર્જન્સી જાહેર કરીને તમામ વિપક્ષી નેતાઓની ધરપકડ કરી અને સંવિધાને નાગરિકોને બક્ષેલા મૂળભૂત અધિકારો સસ્પેન્ડ કર્યા હતા. અખબારો ઉપર સેન્સરશિપ લાદી હતી. 19 મહિનાનો આ રાષ્ટ્રીય કારાવાસ અને કાળયાત્રી આપણા રાષ્ટ્રીય ઇતિહાસમાં કલંક છે. આજે મોટા ભાગના રાજકીય પક્ષો કેન્દ્ર સરકાર અને વડા પ્રધાન નરેન્દ્ર મોદી સામે, એમને હટાવવા માટે મહાગઠબંધન કરવાની તૈયારી કરી રહ્યા છે. કોંગ્રેસની આગેવાની હોવાથી કોઈ ઇમર્જન્સીનું નામ પાડતા નથી, પણ સંવિધાન જોખમમાં છે, લોકશાહી બચાવવાના નામે હાઉ ઊભો કરવાનો વ્યૂહ છે! કેટલાક ધર્મગુરુઓએ લઘુમતીઓ અને સંવિધાન સામે ખતરો હોવાની ફરિયાદો શરૂ કરી છે અને વિદેશી સંસ્થાઓએ તેમાં સૂર પુરાવ્યો છે!